Nettkieker

Een Nettkieker (m., pl: -s), dat is een Programm (Software) för dat Ankieken vun HTML-Sieden, t.B. ut dat WWW. Een Nettkieker mutt ut den HTML-Text een Text to'n Ankieken moken un ok de Billers wiesen. Un de mutt ok javascript un java-Programmens utföhren. 

Bispelen: 
 Brave
 Mozilla Firefox
 Galleon
 Netscape
 Opera
 Konqueror
 Safari
un annere Nettkiekers.

Nettkiekers anhollen:
 Internet Explorer

 Geschicht 
Tim Berners-Lee, en Pioneer för Hypertext hett 1990 den eersten Nettkieker ünner den Naam WorldWideWeb schreven. (Later is dat to "Nexus" ümnöömt warrn.) Dat Programm leep op en NeXT-Workstation. In'n März 1991 hett he dit Programm an dat CERN vörstellt. Siet disse Tiet is dat Entwickeln vun niege Nettkiekers jümmers dicht mit dat Entwickeln vun dat Web sülvst koppelt wesen.

Richtig loos gung dat mit den Nettkieker NCSA Mosaic, en graafsch Nettkieker ünner Unix, de aver gau na Apple Macintosh un Microsoft Windows porteert warrn is. De Verschoon 1.0 keem in'n September 1993 rut un de Lüüd hebbt dat de Killer Applikation för dat Internett nöömt.

Marc Andreessen, de Anföhrer vun dat Mosaic-Team bi NCSA hett denn bi NCSA ophöört un sien egen Firma grünnt: Mosaic Communications Corporation, later ümnöömt to Netscape Communications Corporation. Ehr wichtigst Produkt weer de Netscape Navigator, de in'n Oktober 1994 rutkeem.

Bet to disse Tiet harr Microsoft bi de Nettkiekers nich mitmaakt. Sogor 1995 hett Bill Gates noch vertellt, dat mit dat WWW geiht gau wedder vörbi. Aver denn hett Microsoft sik dat anners överleggt un den Internet Explorer rutbröcht. De Basis dorför harrn se vun Spyglass, Inc inköfft. Dormit gung den de Nettkiekerkrieg los, in den Netscape un Microsoft sik över den Marktandeel op den Nettkiekermarkt in de Wull harrn.

In 1996 harr Netscape en Marktandeel vun 86%, de Internet Explorer man bloots 10%. Microsoft hett denn den Internet Explorer to jemehr Bedriefssysteem Windows mit dortopackt, sodat jeedeen, de Windows harr, op sien Reekner glieks den Internet Explorer funnen hett. Microsoft hett sik dormit en Kartellverfohren inhannelt, aver de Nettkiekerkrieg weer vörbi un de Afstieg vun Netscape weer nich mehr optohalen. Den gröttsten Marktandeel harr Microsoft denn in dat tweete Halfjohr vun 2004 hett mit mehr as 92%. Siet disse Tiet is dat bilütten weniger warrn un in'n Mai 2007 weern dat jümmers noch 79%.

Mit en Internet Explorer, den Microsoft verschenkt, weer för Netscape keen Geld mehr to verdenen. Netscape hett denn sien Produkt as Open Source ünner den Naam Mozilla rutgeven. An den Afsteeg vun Netscape ehr Marktandeel hett dat aver nix ännert. 1998 hett denn America Online Netscape övernahmen. Dat Mozilla-Projekt harr dat toeerst swoor, Entwicklers to finnen, de bi dit Open-Source-Projekt mitmaakt, aver 2002 is denn doch en stabilen un mächtigen Nettkieker bi rutkamen, de Mozilla Firefox. 2006 weer Mozilla denn bi en Marktandeel vun 12%

Blangen de twee groten Nettkiekers (Internet Explorer un Firefox) gifft dat noch en grote Tall vun Nischenprodukten. Opera gifft dat siet 1996. Safari is en Nettkieker vun Apple. Ok bi KDE is en Nettkieker mit dorbi un de is ok op Platt översett.

 Kiek ok 
Kiek ook bie: KDE

Kategorie:Reekner